Fredag aften slutter årets 'X Factor'-sæson, når vinderen kåres. Men hvem af de tre finalister går ind i det store finaleshow med de største vinderchancer? Det har de danske bookmakere forsøgt at give deres bud på. Ifølge bookmakerne, ligger Mads Moldt, Tina og Kári relativt tæt. Men efter at have fulgt med i liveshows uge efter uge og set, hvem danskerne satser deres penge på, peger både Danske Spil, Unibet og Bet25 på det samme: De tror, at 16-årige Mads Moldt, der kommer fra Åsted ved Frederikshavn, løber med sejren. - Vi har haft ham som storfavorit helt fra starten, fordi vi mener, at han har mere 'X Factor' end de andre, siger Mathias Reimer Larsen, der sætter odds for Danske Spil. Bet25's pr-manager, Morten Schroeder, er enig: - Han har ikke været i farezonen på noget tidspunkt, og så er han en sand entertainer, der både kan synge, rappe og danse. Han indtager scenen med naturlighed, som er han skabt til det. Når det er sagt, rummer bookmakernes tal dog flere interessante og overraskende iagttagelser. Hvem vinder 'X Factor'-finalen 2022? En underdog i finalen I år har bookmakerne skullet tage med i deres vurderinger, at både Tina og Kári har formået at genvinde seernes støtte efter at have været i farezonen. Selvom Kári placeres som den mindst sandsynlige vinder, har den 25-årige færing vist en formidabel evne til at overraske, hvilket gør ham til en "farlig outsider", ifølge Morten Schroeder fra Bet25. - Men vi har flere gange dømt ham ude, hvor han har snydt os. 'X Factor' er også en popularitetskonkurrence, og han har vist, at han kan høste mange stemmer. For at sætte Káris udvikling i perspektiv spåede bookmakerne hans vinderchancer som minimale, da første liveshow løb over skærmen i februar. Spillede man på ham dengang, kunne man få sine penge 20 gange igen med en sejr. Senere i konkurrencen var det helt oppe på 50. Nu er det en reel mulighed, at han vinder. Spiller man på ham i dag – og ender han med at vinde – får man dog kun sine penge 5 til 7 gange igen. - Vi kan også se, at kunderne er glade for at spille på Kári, siger Mathias Reimer Larsen fra Danske Spil. Den bedste sangerinde 19-årige Tina har – ligesom Mads Moldt – fra starten været spået en plads i finalen af bookmakerne. Det skyldes især hendes overlegne vokalpræstationer i 'X Factor'. - Tina er den bedste sanger, og vi må huske, at det i sidste ende er et show, som handler om musik. Det, tror vi også, at seerne stemmer efter, siger Mathias Reimer Larsen fra Danske Spil. Inden finalen mener bookmakerne, at hendes vinderchancer er større end Káris. De synes dog, at det har været svært at beslutte, hvor stor forskel der skulle være i de to deltageres odds. - Tina har gennem 'X Factor' vist, at hun er en stor kunstner, og at hun har noget mystik over sig, som kan være svært at definere. Det er en fordel, men kan også være en ulempe, fordi det handler om at gå direkte i seernes hjerter, siger Morten Schroeder fra Bet25. Han kan dog afsløre, at Tina er den deltager, som flest har spillet på hos dem. Med andre ord: Ingen er dømt ude på forhånd, og alt kan ske i finalen fredag, hvor seerne bestemmer ultimativt. Et eksempel, på at 'X Factor' kan overraske, er sæsonen i 2017. Her var 16-årige Chili Pedersen storfavorit, men sejren gik i sidste ende til 26-årige Morten Nørgaard. Se 'X Factor'-finalen fredag klokken 20.00 på TV 2 og TV 2 PLAY.

Referat:
Bookmakerne har uge for uge måttet tilpasse deres odds på grund af Kári. De har dog samme favorit til sejren.